Foto: FAH



KOLONOM sjećanja prema spomeniku Kameni cvijet u Spomen-području Jasenovac u subotu oko podneva počela je komemoracija žrtvama tog koncentracijskog logora u Drugom svjetskom ratu koju su organizirali Savez antifašističkih boraca i antifašista Republike Hrvatske i Srpsko narodno vijeće.



U povodu 72. godišnjice proboja logoraša, okupljeni će odati počast žrtvama polaganjem cvijeća te komemorativnim programom. Komemoraciji prisustvuje i izaslanstvo SDP-a predvođeno predsjednikom Davorom Bernardićem.



Jasenovac je od kolovoza 1941. do 22. travnja 1945. bio logor smrti u kojem su ubijani muškarci, žene i djeca zbog svoje vjerske, nacionalne ili ideološke pripadnosti. Poimenični popis žrtava logora navodi imena i podatke za 83.145 žrtava - 39.570 muškaraca, 23.474 žena i 20.101 djece do četrnaest godina. Najviše je u 1.337 dana postojanja logora stradalo Srba, Roma, Židova i Hrvata.



Od 1.073 logoraša, koliko ih je 22. travnja 1945. bilo u logoru, u proboj ih je krenulo 600, a preživjelo samo stotinjak. Preostalih 473, koji nisu krenuli u proboj, ubijeni su i spaljeni.



Još dvije komemoracije



U Spomen području Jasenovac održat će se još dvije komemoracije, u nedjelju, kad će biti službena komemoracija, kojoj će nazočiti državni vrh te u ponedjeljak, u organizaciji židovske zajednice.



Podsjetimo, Srpsko narodno vijeće i antifašističke udruge zbog rastuće netolerancije u Hrvatskoj i ploče s natpisom "Za dom spremni" koja je postavljena u Jasenovcu bojkotiraju službenu vladinu komemoraciju, a odgovornima za blagi odnos prema revitalizaciji ustaštva u Hrvatskoj smatraju premijera Plenkovića i vladu.



Novinarka N1 Katarina Brečić javlja da su na današnju komemoraciju stigli američka veleposlanica Julietta Valls Noyes, ali i veleposlanici drugih zemalja.



Tekst se nastavlja ispod oglasa